Document ID: 32010D0717

A TANÁCS HATÁROZATA
(2010. november 8.)
az északnyugat-atlanti halászatban folytatandó jövőbeni többoldalú együttműködésről szóló egyezmény módosításainak az Európai Unió nevében történő elfogadásáról
(2010/717/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben 218. cikke (6) bekezdésének a) pontjával,
tekintettel az Európai Bizottság javaslatára,
tekintettel az Európai Parlament egyetértésére,
mivel:
(1)
Az északnyugat-atlanti halászatban folytatandó jövőbeni többoldalú együttműködésről szóló egyezményt (a továbbiakban: az egyezmény) 1978. október 24-én Ottawában írták alá és 1979. január 1-jén lépett hatályba, létrehozva az Északnyugat-atlanti Halászati Szervezetet (NAFO).
(2)
A Közösség az egyezményhez az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről szóló, 1978. december 28-i 3179/78/EGK tanácsi rendelet (1) elfogadásával csatlakozott.
(3)
A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség helyébe lépett és annak jogutódja lett.
(4)
A NAFO Általános Tanácsa 2007-es és 2008-as éves közgyűlésén elfogadta az egyezmény módosításait (a továbbiakban: a módosítás). A módosítás számos szempontból felülvizsgálja az egyezményt azzal az elsődleges céllal, hogy azt jobban összhangba hozza a halászat területén hatályos más regionális egyezményekkel és nemzetközi jogi okmányokkal, valamint hogy az egyezménybe beépítse a halászati gazdálkodás korszerű elveit.
(5)
A módosítás elősegíti, hogy az Unió a fenntartható halászattal, valamint a Szerződés célkitűzéseinek megvalósításával összefüggésben teljesítse nemzetközi kötelezettségeit.
(6)
A módosítást el kell fogadni,
ELFOGADTA EZT A HATÁROZATOT:
1. cikk
Az északnyugat-atlanti halászatban folytatandó jövőbeni többoldalú együttműködésről szóló egyezménynek a módosítását (2) (a továbbiakban: a módosítás) a Tanács az Unió nevében jóváhagyja.
A módosítás szövegét csatolták ehhez a határozathoz.
2. cikk
A Tanács elnöke felhatalmazást kap, hogy kijelölje az egyezmény XXI. cikke (3) bekezdésében előírt, az Unióra nézve kötelező értesítés megtételére jogosult személyt.
3. cikk
Ez a határozat az elfogadása napján lép hatályba.
Kelt Brüsszelben, 2010. november 8-án.

Labels: 20
19
5
6